KOMISIJOS REGLAMENTAS (EB) Nr. 207/2008
2008 m. kovo 5 d.
patvirtinantis Tarybos reglamente (EB) Nr. 577/98 numatyto jaunimo atėjimo į darbo rinką 2009 m. ad hoc modulio specifikacijas
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. kovo 9 d. Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje (1), ypač į jo 4 straipsnio 2 dalį,
kadangi:
(1)
Europos užimtumo gairėse (2) pateikiama keletas su jaunimo užimtumu susijusių politinių rekomendacijų ir pabrėžiama, kad reikėtų dėti daugiau pastangų sudarant jaunimui galimybių įsidarbinti ir mažinant jaunimo nedarbą. Be to, šiose gairėse minimi tikslai ir standartai, nuo 2003 m. nustatyti Europos užimtumo strategijoje, siekiant mažinti anksčiau mokyklas paliekančių žmonių skaičių, didinti išsilavinimo lygį ir padėti bedarbiam jaunimui „pradėti iš naujo“.
(2)
Švietimo standartai įtvirtinti darbo programoje „Švietimas ir mokymas 2010 m.“, kurią įgyvendina valstybės narės ir Komisija (3). Remiantis šiais standartais, būtų lengviau stebėti, kaip didėja išsilavinimo lygis ir visą gyvenimą besimokančių žmonių skaičius bei mažėja anksčiau mokyklas paliekančių žmonių skaičius - šiais politiniais tikslais siekiama kuo geriau paruošti jaunimą profesiniam ir socialiam gyvenimui.
(3)
2006 m. spalio 6 d. Tarybos sprendime 2006/702/EB dėl Bendrijos sanglaudos politikos strateginių gairių (4) valstybės narės raginamos ypač atkreipti dėmesį į „Europos jaunimo pakto įgyvendinimą, palengvinant jaunimo užimtumo galimybes bei perėjimą nuo mokymosi prie darbo, įskaitant profesinį orientavimą, paramą užbaigti mokslus, tinkamo profesinio mokymo ir stažuočių prieinamumą“.
(4)
Todėl būtinas išsamus ir palyginamas duomenų apie žmonių atėjimą į darbo rinką rinkinys, kuris padėtų stebėti pažangą, daromą siekiant bendrų Europos užimtumo strategijos ir socialinės integracijos proceso tikslų.
(5)
2005 m. kovo 7 d. Komisijos reglamente (EB) Nr. 384/2005, patvirtinančiame 2007-2009 metų ad hoc modulių programą dėl darbo jėgos atrankinio tyrimo, numatyto Tarybos reglamente (EB) Nr. 577/98 (5), pateiktas jaunimo atėjimo į darbo rinką ad hoc modulis. Reikėtų sudaryti šio modulio kintamųjų sąrašą.
(6)
Šiame reglamente nustatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Išsamus kintamųjų, kuriuos reikia rinkti 2009 m. pagal jaunimo atėjimo į darbo rinką ad hoc modulį, sąrašas sudaromas taip, kaip numatyta priede.
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir taikomas tiesiogiai visose valstybėse narėse.
Priimta Briuselyje, 2008 m. kovo 5 d.